‘Al 40 000 skoliere sal geplaas word’David Makhura, premier van Gauteng. Foto: Lindi Masinga/ANA David Makhura, die Gautengse premier, het ouers Woensdag gerusgestel dat “alles moontlik gedoen sal word” om te verseker dat al 40 000 kinders wat nog op die waglys is by skole in die provinsie geplaas sal word. “Hoe meer ons die onderwys en die resultate verbeter, hoe meer probleme het ons. Ons het migrerende leerders en hierdie is ŉ krisis van sukses,” het Makhura gesê. Makhura het by die openingsgeleentheid van die nuutgeboude Nomzamo Madikizela-Mandela Primary School in Braamfischerville, Soweto, gepraat en gesê Gauteng se groei is deels die rede waarom daar ŉ skolekrisis in die provinsie is. Teen Dinsdagmiddag is 20 000 van die 58 000 leerders op die waglys by skole geplaas. “Hoe meer tegnologies gevorderd skole raak, hoe meer sal ons hierdie krisis van sukses hê,” het Makhura gesê. “Ons is besig om aandag te gee aan die probleem van skole. Dit sal nooit heeltemal eindig nie omdat die provinsie so goed doen en onderwys soveel verbeter. Daardie sukses veroorsaak ŉ krisis.” Makhura het by ouers gepleit om “saam met die provinsiale onderwysdepartement te werk” en die skole waar hul kinders geplaas word te aanvaar, aangesien baie skole nie meer plek vir leerders het nie. “Ons wil saam met ouers en skole se beheerliggame werk. Kom ons werk saam om seker te maak dat kinders wel geplaas word. Wanneer ŉ skool vol is, moet nie daarop aandring dat die kind daar moet skoolgaan nie. Dit sal die resultate affekteer,” het Makhura gesê. “Ons bou skole van die toekoms om te verseker dat kinders ŉ blinker toekoms as hul ouers het – wat in moeilike tye grootgeword het.” Panyaza Lesufi, die Gautengse LUR vir onderwys, het vroeër gesê ongeveer 1 300 leerders van die 40 000 op die waglys word by die Nomzamo Madikizela-Mandela Primary School ingeskryf. “Ons breek die rug van dié faktore wat onderwys in hierdie township gekniehalter het. Nomzamo Madikizela-Mandela Primary School sluit aan by die lys van elite skole wat ons geopen het. Ons het ons daartoe verbind om elke maand, tot aan die einde van 2017, sulke skole te open,” het Lesufi gesê. Hy het gesê agt nuwe skole vir kinders met gestremdhede sal in Gauteng geopen word.